Miss World 1975

Ang **Miss World 1975** ay ang ika-25 edisyon ng Miss World pageant, na ginanap sa Royal Albert Hall sa Londres, Reyno Unido noong 20 Nobyembre 1975. 

Pagkatapos ng kompetisyon, kinoronahan ni ni Anneline Kriel ng Timog Aprika si Wilnelia Merced ng Porto Riko bilang Miss World 1975. Ito ang unang beses na nanalo ang Porto Riko bilang Miss World. Nagtapos bilang first runner-up si Marina Langer ng Alemanya, habang nagtapos bilang second runner-up si Vicki Harris ng Reyno Unido.

Animnapu't-pitong kandidata mula sa animnapu't-anim na bansa at teritoryo ang lumahok sa kompetisyong ito. Pinangunahan nina David Vine at Ray Moore ang kompetisyon.

## Kasaysayan 
thumb|250x250px|Royal Albert Hall, ang lokasyon ng Miss World 1975

### Pagpili ng mga kalahok 
Animnapu't-pitong kandidata mula sa animnapu't-anim na bansa at teritoryo ay napili upang lumahok sa kompetisyon. Pitong kandidata ang nailuklok upang kumatawan sa kanilang mga bansa/teritoryo matapos maging runner-up sa kanilang pambansang kompetisyon, o napili sa isang *casting process,* at tatlong kandidata ang nailuklok matapos bumitiw ang orihinal na kalahok.

Simula sa edisyong ito, pinagbabawalan na ng Miss World Organization ang paglahok ng mga ina sa kompetisyon. Ito ay matapos na biglaang bumitiw si Helen Morgan bilang Miss World noong nakaraang taon dahil sa matinding interes ng *media* na nagkaroon ng negatibong epekto sa kanya.

#### Mga pagpalit 
Dapat sanang lalahok si Anna Vitale ng Italya sa edisyong ito. Gayunpaman, matapos matuklasan na nagkaroon bigla ng sakit ang kanyang ina, napagdesisyunan ni Vitale na bumitiw na lamang sa kompetisyon. Siya ay pinalitan ni Vanna Bortolini. Dapat sanang lalahok ang *first runner-up* ng Miss Finland 1975 si Merja Tammi sa edisyong ito. Gayunpaman, matapos magwagi bilang Miss Young International 1975 noong Agosto, ipinadala na lamang si Leena Kaarina Vainio bilang kanyang kapalit.

Inisyal na kakatawan para sa Timog Aprika si Miss South Africa 1975 Helga Vera Johns. Gayunpaman, natuklasan na si Johns ay galing sa Rhodesia, na siyang hindi kinikilala ng Reyno Unido, at naninirahan pa lamang ng tatlong taon si Johns sa Timog Aprika. Dahil labag ito sa patakaran ng Miss World na dapat nakatira ng hindi bumababa sa limang taon ang kandidata sa bansang kanyang kinakatawan, napagdesisyunan ni Julia Morley na idiskwalipika si Johns. Bagama't nadiskwalipika na, pinanatili pa rin si Johns bilang panauhin ng mga Morley. Pinapadala ng mga *organizer* ng Miss World ang dalawang *runner-up* ni Johns sa Miss South Africa na sina Crystal Coopers at Rhoda Rademeyer. Dapat sanang papalitan ni Coopers si Johns bilang kinatawan ng Timog Aprika sa Miss World, ngunit hindi ito pinayagan ng kanyang ama matapos nilang malaman na mananatili pa rin kay Johns ang titulong Miss South Africa. Dahil dito, si Rademeyer ang naging kinatawan ng Timog Aprika sa Miss World.

#### Mga unang pagsali, pagbalik, at pag-urong 
Lumahok sa unang pagkakataon ang mga bansang Curaçao, El Salvador, Hayti, Santa Lucia, at Suwasilandiya. Bumalik sa edisyong ito ang mga bansang Kuba na huling sumali noong 1955, Bulibya at Urugway na huling sumali noong 1965, Trinidad at Tobago at Tunisya na huling sumali noong 1971, at Luksemburgo, Lupangyelo, Mawrisyo, Peru, Seykelas, at Turkiya na huling sumali noong 1973.

Hindi sumali sa edisyong ito ang mga bansang Botswana, Ekwador, Espanya, Hamayka, Madagaskar, at Sambia. Hindi sumali sina Lucy Mosinyi ng Botswana at Karen Andrea Hollihan ng Ekwador dahil sa kakulangan sa pondo upang ipadala sa Londres. Hindi sumali si Lydia Malcolm ng Hamayka dahil hindi kinikilala ng Miss World ang organisasyong pumili kay Malcolm bilang opisyal na mayhawak ng prangkisa ng Hamayka sa Miss World. Hindi sumali si Brenda May ng Sambia dahil sa hindi isiniwalat na dahilan. Hindi sumali si Olga Fernández ng Espanya matapos magdalamhati sa pagkamatay ng pangulo ng Espanya na si Francisco Franco. Dahil sa kanyang pagbitiw, kinailangan siyang i-*edit* ng BBC sa *pre-recorded video* ng *parade of nations* ng edisyong ito.

Inaasahang lalahok sina Diana Anker ng Guwatemala, Anina Horta ng Panama, María Angela Medina Monjagata ng Paragway, at Raquel Argandoña ng Tsile, ngunit hindi sila sumulpot sa Londres.

## Mga resulta 
thumb|250x250px| Mga bansa at teritoryong sumali sa Miss World 1975 at ang kanilang mga pagkakalagay.

### Mga pagkakalagay 
### Mga espesyal na parangal 
## Kompetisyon 
### Pormat 
Tulad noong 1961, labinlimang *semi-finalist* ang napili sa pamamagitan ng paunang kompetisyon na ginanap sa araw ng pinal na kompetisyon na binubuo ng *swimsuit* at *evening gown competition*. Lumahok sa *swimsuit competition* at *evening gown competition* ang labinlimang mga *semi-finalist*, at kalaunan ay napili ang pitong pinalista na sumabak sa *final interview.*

### Komite sa pagpili 
* John Conteh – Ingles na boksingero
* Susan George – Ingles na aktres
* Kiki Håkansson – Miss World 1951 mula sa Suwesya
* Richard Johnson – Ingles na aktor
* Linda Lewis – Ingles na mang-aawit
* Sir James Mancham – Punong Ministro ng Seykelas
* Eric Morley – Pangulo ng Mecca at tagapagtatag ng Miss World
* Nyree Dawn Porter – Aktres mula sa Bagong Silandiya
* Oliver Reed – Ingles na aktor

## Mga kandidata 
Animnapu't-pitong kandidata ang lumahok para sa titulo.

##  Mga tala 
## Mga sanggunian 
## Panlabas na kawing 
* Opisyal na website

Kategorya:Miss World